柳絮
作者：薛季宣
朝代：宋

paragraphs: 駘蕩風光將欲暮，柔條繫日縈霏霧。
寂歷閒庭芳草路，眉開青眼多情度。
脈脈依依愁不茹，欲翔未定邅容與。
體輕委蛻韶華去，飄泊晴天離又聚。
高低上下當何住，捲春匪蹴毬先赴。
小院深沈鋪月素，卿雲蟬逐凌波步。
撲樕追隨無定處，冰霜峭覺回寒沍。
梁王有客能辭賦，蒼凉雪苑知誰訴。
浮玉神山攻寶璐，屑屑虛花奈憑據。
還思道藴驚人語。